În cazul lui Matei Corvin, vorbim de o poveste de succes. Designerul este unul dintre supraviețuitorii industriei de modă din România. Acesta a reușit să țină pasul cu evoluția și schimbările societății.
Cu o experiență de 30 de ani în domeniul modei, este o sursă de inspirație și o voce importantă. Un om extrem de cald și deschis în a împărtăși lecții de viață, Matei Corvin m-a purtat prin povestea afacerii sale, potrivit Infofinanciar .
Lumea creativă a lui Matei Corvin
Artistul și-a început aventura în lumea creației vestimentare încă din facultate. Acesta studia design vestimentar, iar primele haine le-a conceput chiar pentru el. Motivul a fost simplu: și-a dorit ca hainele și accesoriile sale să nu fie comune, cumpărate de ici și colo. Creativul a explicat că o bună perioadă a lucrat cu stocuri, "ce găseam cumpăram și făceam".
"Le-am făcut pentru mine. Pe de o parte experimental, ca să văd până unde sunt limitele mele de manualitate, abilitate, dar și de imaginare. Adică felul în care te raportezi la ce găsești la îndemână. Cum poți să cauți ceva mai mult decât găsești la proxima aruncare de privire, ca să dai o alură de compoziție din asta inedită și valoroasă" a spus Matei Corvin.
Astfel, talentul său a fost recunoscut, iar prin '96, încă student, avea deja primii clienți, de la colegi, la prieteni sau cunoștințe. Drumul său era stabilit, drept dovadă, în '99 și-a deschis primul atelier.
Designerul a spus că a ales să-și deschisă propriul atelier "din dorința asta de a fi responsabil pentru fiecare detaliu dintr-o compoziție, pentru că atunci când ești specializat doar pe tăiat material negreșit, o poți face cu o măiestrie care, mai devreme sau mai târziu, va fi depășită".
Accesoriile, o pată de unicitate
Afacerea a crescut, iar în jurul anului 2000, artistul a început să lucreze majoritar accesorii, încălțăminte, marochinărie, curele sau curele de ceas. Acesta a mărturisit că la un moment dat nu a mai avut timp să creeze haine pentru el.
"La prima vedere, pot fi articole de meșteșugărie, adică le faci frumos și corect sunt acceptabile. Descoperi că accesoriile nu sunt doar o formă de cosmetizare pe care o porți cu hainele, cum s-ar zice, adică o completare. Am descoperit că deseori că accesoriile cumva obligă forma de ajustare a drapajului hainei pe care o îmbraci la nivel de culoare, textură" a spus Matei Corvin.
A fi designer vine cu multe provocări, "este o manieră de a înțelege ce nevoie are o societate, o comunitate" a evidențiat artistul. Acesta a spus că nu a avut niciodată un model în cariera sa, ci a încercat să-și dea seama ce așteaptă oamenii de la el, dar și ce poate oferi în schimb.
"Pe de o parte, lucrezi cu tine însuți și pe de altă parte, lucrezi cu mediul care mai mult sau mai puțin te validează, te integrează".
Croitoria la comandă
Croitoria la comandă vine cu provocările ei. Designerul a explicat că proporția este cam aceeași pentru toți oamenii, dar cel mai important este mesajul și povestea pe care o transmiți prin culoare, textură, formă.
Haina poate deveni o chestiune de statut, de personalitate, care îți poate stabili rolul într-o societate.
"În momentul în care începi să lucrezi pe tipar, dar nu cât în a îmbrăca bine, ai sta bine omului, pentru că în opinia mea, haină ca și produs de modă, deci nu ca strict necesar, că așa putem foarte bine mergem toți în pijamale și pe stradă și în casă și în nu e niciun fel de problemă, dar haina este o chestiune care are și rol corectiv, de a îmbunătății, de a preschimba o percepție.
Sunt foarte mulți oameni care manifestă o reținere, o simplitate, o modestie în a purta haina doar cât să nu-și arate goliciunea" a spus Matei Corvin.
Mașini de cusut și materiale
Momentan, Matei Corvin lucrează singur în atelierul său. Acesta a povestit că a condus echipe de 3, 10 până la sute de persoane. Un lucru care m-a impresionat a fost faptul că, în atelier, designerul are 20 de mașini de cusut diferite.
Fiecare fiind folosită pentru a coase un tip de material sau face un tip de cusătură. " În atelierul meu îmi fac inclusiv unelte, pentru că nu lucrez cu unelte standardizate. Deseori am nevoie de anumite detalii" a spus artistul.
L-am întrebat de preferințele legată de materiale, iar lista este una lungă. De la piele, la fibre naturale precum bumbac, cânepă, mătase sau celofibră, până la poliester și de poliamidă. Acestea sunt cu atenție realizate și personalizate.
"În modă nu doar croiești niște textile, nu doar vopsești, nu doar alegi niște detalii inedite, care în realitate, în viața naturală nu le vezi. E o formă de extrapolare. Este o formă de a aplica un principiu la îndemână. Dar cu niște elemente care sunt sintetizate, adică sunt expresia pură a gândirii umane" a mai spus Matei Corvin.
Toată discuția a fost purtată pe un fundal de muzică de film, deoarece artistul își găsește inspirația din aceste sunete de fundal, care îl trimit în lumea filmelor preferate pe care le-a văzut.
Industria modei din România
Artistul a evidențiat că are o părere bună despre industria modei din România, pentru că încă mai rezistă, dar nu prosperă într-un mod profesionist.
Moda ține de capacitatea unei comunități de a da valoare unor detalii. În așa fel încât industria să înflorească. Dar nu datorită prețurilor, ci pentru că reușește să țină întreaga societate într-o "efervescență creativă".
"În general, moda a ajuns industrie pentru că s-a democratizat. Adică a ajuns la un preț mic ușor de obținut și în felul acesta a ajuns <fast fashion> la îndemâna tuturor.
Deci până acum 100 de ani, moda era apanajul doar al unei elite, al unei societăți. Într-adevăr, își permitea să întrețină costul acestei întregi lumi." a spus designerul.